洪都病中夢與太白同登峨嵋亭有賦
作者：吳泳
朝代：宋

paragraphs: 翠浮天宇兩眉修，不著塵寰半點愁。
錦袍仙人去不返，乘月忽作斯亭遊。
月懸水底不受捉，牛渚磯翻酒星落。
氣湧如山白浪掀，聲悲動地終風作。
我思弔古登翠微，點檢舊題無白詩。
生平白眼睨力士，焉肯嫵媚歌峨嵋。
楊林渡頭采石口，一處風寒幾兵守。
寄語中流把柁翁，莫使江山落人手。